જયારે બપોરે હું કોમ્પ્યુટર પર બેસું છું ત્યારે બારી હમેશાં ખુલ્લી રહે છે. અત્યારે ઓચિંતાનું વર્ષાનું એક ઝાપટું આવ્યું એટલે બહાર અગાસીમાં બેસવા ગયો. વરસાદી ઋતુમાં ખુલ્લી અગાસીમાંથી વાતાવરણ બહુ સરસ લાગે છે અને સહેજ ઝાપટું ઓછું થતાં પક્ષીઓ નીકળી આવે તે જોવાની ખૂબ મજા આવે છે. બધાં વૃક્ષો પર જે લીલો રંગ છવાઈ જાય છે તેનો દેખાવ અનેરો છે .આપણે પોતે કુંડામાં છોડ પર પાણી છાંટીએ તેના કરતાં કુદરતનો છંટકાવ કેમ વધારે સુંદર લાગતો હશે? ધરતી પર લીલી ચાદર પથરાઈ ગઈ છે તે આહ્લાદક લાગે છે. અત્યારે શહેરોમાં તો આ પથરાયલી લીલી ચાદરો ફક્ત ચિત્રોમાં તથા ચલચિત્રોમાં જ જોવા મળે છે. મારા સારા નસીબે અમે એક એવી સોસાયટીમાં રહીએ છીએ જ્યાં આ લીલોતરી સરસ રીતે જોવા મળે છે.